A lakosság 2014. december 1-jétől vásárolhat majd euróérme-kezdőkészleteket. A tervek szerint 900 000 darab, egyenként 11,59 EUR értékű készletet állítanak össze a lakosság számára. A kezdőkészletek felhalmozását elkerülendő, illetve a megfelelő elosztás megkönnyítése érdekében egy fő alkalmanként csak legfeljebb öt kezdőkészletet szerezhet be. A lakosság számára összeállított kezdőkészleteket a litván nemzeti bank három pénztára, 345 bankfiók és 330 postahivatal fogja értékesíteni. A közelmúltbeli átállások tapasztalata azt mutatja, hogy várhatóan nem fog az 1,3 millió litván háztartás mindegyike készletet vásárolni. Az „€-naptól” kezdődően külön érmekészleteket kínálnak majd a gyűjtők részére (összesen 42 000 készletet). A kiskereskedők számára a tervek szerint két, különböző értékű kezdőkészlet áll majd rendelkezésre: 60 000 darab, egyenként 111 EUR értékű és 50 000 darab, egyenként 200 EUR értékű készlet (összesen 110 000 darab). A Bizottság üdvözli, hogy a kiskereskedők különböző értékű kezdőkészletek közül választhatnak. Mindazonáltal ajánlatos újfent megvizsgálni, hogy a kiskereskedőknek szánt készletek tervezett állománya lefedi-e a bankok felé előzetesen jelzett keresletet.

A litván nemzeti előlappal rendelkező euróérméket a vilniusi litván pénzverde fogja verni. A 370 millió darab euróérme mindegyikének nemzeti előlapján címlettől függetlenül Vytis lóháton ülő páncélos lovag – Litvánia címerét is megjelenítő – ábrázolása lesz látható. A rajzolat kiválasztásáról közvélemény-kutatás nyomán született döntés 2004-ben. Az euróbankjegyeket az eurórendszer Deutsche Bundesbankban tartott készleteiből kölcsönzik majd. Az átállásra a litván nemzeti bank különböző címletekben 132 millió darab euróbankjegyet rendelt. Jóllehet a Bizottság közelmúltban csatlakozott országokban végzett felmérése szerint a megkérdezett litvánok körében tízből hatan már használtak euróbankjegyet vagy -érmét, a többi lakos megszólításához fontos lesz megismertetni az állampolgárokat az eurókészpénz jellemzőivel és biztonsági elemeivel.

A litván kormányzat alkalmazottai számára mindezidáig nem biztosítottak rendszeres jelleggel az euróra történő átállással, illetve annak az alkalmazottakra kifejtett gyakorlati hatásával foglalkozó képzéseket, illetve tájékoztató kiadványokat. Ezt felül kell vizsgálni, hiszen a megfelelő ismeretek birtokában a személyzet könnyebben elő tudná segíteni az átállás belső, illetve külső előkészítését, és akár a multiplikátor hatáshoz is hozzájárulhat.

2014. április 17-én a litván parlament, a Seimas elfogadta az euró Litván Köztársaságban történő bevezetéséről szóló törvényt, amely rendelkezett az átállás előkészítésének és végrehajtásának lényeges vetületeiről (így többek között például a szerződések folyamatosságának elvéről, a készpénzcseréről és a litas visszavonásáról, a litasban megadott összegek euróra váltásáról és a készpénz nélküli fizetésről). Emellett a jövőben életbe fognak lépni a kifejezetten az átálláshoz kapcsolódó kérdésköröket (például az árak kettős feltüntetését) szabályozó jogi aktusok is. Az e jogszabályok kidolgozására, valamint a már hatályos jogszabályok elkövetkezendő hónapok során történő módosítására irányuló eljárásokat, illetve vonatkozó határidőket a nemzeti átállási tervben és a nemzeti átállási terv végrehajtását szolgáló cselekvési tervben határozták meg.

Az Unióba 2004-ben belépett tagállamok közül Litvánia hetedikként vezeti be a közös pénznemet. Az euróbevezetésről szóló 2005. szeptember 27-i litvániai nemzeti tervben eredetileg 2007. január 1-jére kitűzött céldátumot felül kellett vizsgálni azt követően, hogy a Bizottság a Litvániára vonatkozó 2006. évi konvergenciajelentésben azt a következtetést vonta le 2006. május 16-án, hogy az akkori helyzet alapján nem indokolt Litvánia eltéréssel rendelkező uniós tagállami státuszának megváltoztatása. A 2015. január 1-jei céldátumot („€-nap”) a litván kormány az új nemzeti átállási tervben jelölte meg, mely dokumentumot a kormány 2013. június 26-án hagyott jóvá, majd ezt követően 2013 decemberében, illetve 2014 júniusában módosított. A nemzeti átállási tervet kiegészíti a nemzeti átállási terv végrehajtására irányuló, 2013. december 4-én elfogadott cselekvési terv.

A kettős pénzhasználat időszakának tehermentesítése szempontjából igen lényeges, hogy még az „€-nap” előtt fokozatosan csökkentsék a forgalomban lévő litaskészpénz, különösen pedig az érmék állományát. Megállapodás született a bankokkal arról, hogy 2014 novemberében és decemberében célzott kampányokat folytassanak, arra ösztönözve ügyfeleiket, hogy litasérméiket helyezzék el bankszámlákon. Ajánlott, hogy a szóban forgó intézkedéshez konkrét, a (felhalmozott) készpénz beáramlását szolgáló ösztönzők társuljanak. Ilyen ösztönző például, ha – a bevett litván gyakorlattól eltérően – a bankok eltekintenek a bankszámlákra történő bankfiókbeli készpénzbefizetések utáni díjak felszámításától, vagy az év utolsó négy-hat hetében díjcsökkentéssel élnek. Jelenleg még kizárólag a készpénzbefizetésre alkalmas bankjegykiadó automatákon (ATM), illetve bankjegyköteg-elfogadókon (BNA) keresztüli (bankjegyekben történő) készpénzbefizetések díjmentesek (241 darab ATM/BNA az 1 239-et számláló teljes állományból). Ezek az ATM-ek és BNA-k még az „€-napot” követően is elfogadnak majd litaskészpénzt, amikor az ATM-ekből már kizárólag euróbankjegyeket lehet felvenni. Emellett indokolt lenne, hogy az „€-napot” megelőző utolsó hónapokban a litván nemzeti bank mennyiségi korlátozás nélkül váltsa át az érméket.

Az „€-napot” követő hat hónapban az összes bankfiók mennyiségi korlátozás nélkül, díjmentesen fog készpénzt váltani. Az euró bevezetését követően 60 napig 330 postahivatal ügyletenként legfeljebb 1 000 EUR értékben díjmentesen fogja átváltani a litaskészpénzt. Az ügyfelek emellett hitelszövetkezetekben is átválthatnak litaskészpénzt. A hitelszövetkezetek készpénzváltási szolgáltatást nyújtó fiókjainak jegyzékét a litván nemzeti bank fogja közzétenni. Nagyobb összegek átváltása esetében az igényt három nappal az átváltást megelőzően írásban be kell jelenteni (a bankfiókoknál ez a 15 000 LTL feletti összegekre vonatkozik, míg a Litván Posta ettől eltérő küszöbértéket is meghatározhat a postahivatalok számára). 2015 júliusát követően 120 bankfiók további hat hónapig díjmentesen és mennyiségi korlátozás nélkül nyújt majd készpénzváltási szolgáltatást. A litván nemzeti bank korlátlan összegben, határozatlan ideig és díjmentesen fogja a litaskészpénzt euróra váltani. Tekintettel az átállási időszakban kezelendő készpénz kivételesen nagy mennyiségére, a kereskedelmi bankok és a postahivatalok növelni fogják készpénztárolási kapacitásaikat.

2015. január 1-jén a korai óráktól az 1 193 litvániai ATM mindegyike euróban fog bankjegyeket kiadni.

Az „€-nappal” kezdődően a szabályozás szerint kizárólag euróban adható visszajáró. Ez különösen a kiskereskedők számára fog nehézséget jelenteni. Ennek fényében a készpénzcseréről 2014 márciusában elfogadott iránymutatásában a litván nemzeti bank javasolta a bankoknak, hogy előszállítási igényeik meghatározásakor vegyék számításba a kisebb címletű bankjegyek iránt az átállás első napjai alatt jelentkező rendkívüli keresletet. Másfelől a litván nemzeti bank és a pénzügyminisztérium 2014 áprilisában kiadott vállalkozásoknak szóló készpénzkezelési ajánlásai is kiemelik, hogy a vállalkozásoknak minden címletből elegendő kiscímletű euróbankjeggyel és -érmével kell rendelkezniük a visszajáró adásához.

Kulcsfontosságú feladat, hogy 2014 végéhez közeledve mérsékeljék a nagycímletű litas- és euróbankjegyek mennyiségét. Kedvező fejleményként értékelendő a kereskedelmi bankok azon törekvése, mely szerint az átállás csúcsidőszaka során lehetőség szerint tartózkodni fognak a nagycímletű bankjegyek kiadásától. A bankok mindenekelőtt az ATM-ek 50 eurónál nagyobb címletekkel történő feltöltését fogják átmenetileg szüneteltetni. Ezenkívül a vállalkozásokat és a fogyasztókat ösztönözni kell arra, hogy az „€-napot” követő első napokban gyakrabban vegyék igénybe az elektronikus fizetési módokat. A POS- (point of sale) terminálok euróhoz igazítását 2014 decemberére tűzték ki, hogy 2015. január 1-jén azonnal megtörténhessen az euróra való átállás.

A litván bankszektor 414 bankfiókból áll, amelyek közül 345 nyújt készpénzszolgáltatásokat. A tervek szerint egyes bankok meg fogják erősíteni a készpénzes műveletekkel foglalkozó humánerőforrásaikat. A fiókok pénzszámláló és tárolási kapacitásait hozzáigazítják a feladathoz. Minthogy a Litvániában működő bankfiókok rendes nyitvatartási ideje viszonylag hosszú, a tervek között nem szerepel az átállási időszak alatti meghosszabbított nyitva tartás. Arról egyelőre nem született döntés, hogy a bankfiókok és postahivatalok nyitva lesznek-e a 2015. január 1-jei munkaszüneti napon. A litván nemzeti bank készpénzcserére vonatkozó iránymutatása értelmében az „€-napot” követő első napokban a bankfiókoknak nyitva kell tartaniuk. A Bizottság nyomatékosan javasolja, hogy a fiókok és postahivatalok többsége az „€-napon” legalább a délután folyamán tartson nyitva. Ezenkívül a hosszú sorok kialakulását elkerülendő a bankoknak további intézkedéseket kell hozniuk (például külön pénztárak nyitása a vállalati ügyfelek átállási időszak alatti kiszolgálására, a pénztárak számának növelése stb.).

2014 szeptemberéig a banki alkalmazottak számára az átállással kapcsolatosan külön képzést fognak biztosítani. A bankok informatikai rendszereinek euróhoz igazítását 2014 júliusára tűzték ki. A kereskedelmi bankok litván nemzeti banknál vezetett számláin az érmék beérkezésének napján jóváírják az összegeket, amelyeket az érmék megszámlálását követően a későbbiekben esetleg korrigálhatnak. Javasolt, hogy a bankok a gyors készpénzjóváírást elváró vállalati ügyfeleik (mint például az automaták üzemeltetői) esetében hasonló gyakorlat szerint járjanak el.

Úgy tűnik, a pénzügyi és bankszektor felkészítése összességében jó úton halad. A zökkenőmentes átállás érdekében már az „€-nap” előtt jelentősen csökkenteni kell a forgalomban lévő litaskészpénz mennyiségét. A (felhalmozott) készpénzkészletek beáramlását előmozdítandó ajánlott a bankok ügyfélkörét célzó konkrét ösztönzők bevezetése, például a bankszámlákra történő készpénzbefizetések után fizetendő díjak eltörlése vagy csökkentése. Létfontosságú, hogy 2015. január 1-jétől az összes ATM készen álljon eurókészpénz kiadására. Azokat az ATM-eket, amelyeket technikai okokból nem lehet időben átállítani, le kell zárni. Az átállási időszakban az ATM-ekbe nem szabad 50 eurósnál nagyobb címletű bankjegyet tölteni, és a bankoknak tartózkodniuk kell a nagycímletű bankjegyek pénztári kiadásától. A vállalkozásokat és a fogyasztókat ösztönözni kell arra, hogy az „€-nap” utáni első napokban gyakrabban vegyék igénybe az elektronikus fizetési módokat. Nyomatékosan javasolt, hogy a legtöbb bankfiók és postahivatal 2015. január 1-jén legalább a délután folyamán nyitva tartson. Ezenkívül a hosszú sorok kialakulását elkerülendő a bankoknak további – például a pénztárak számának növelését célzó – intézkedéseket kell hozniuk.

2.3.A visszaélések és az árak alakulásával kapcsolatos téves lakossági benyomások megelőzése

Az árak mind litasban, mind euróban történő kettős feltüntetésének időszaka 2014. augusztus 23-án kezdődik. Az árak kettős feltüntetését az euró bevezetésének időpontjától számított legalább hat hónapig folytatni kell. A korábbi átállások során szerzett tapasztalatok alapján a Bizottság azt ajánlja egyfelől, hogy a kettős árfeltüntetés időszaka 2016. január 1-jéig tartson, másfelől pedig, hogy az időpontról egyértelműen tájékoztassák a lakosságot annak érdekében, hogy az a kettős árfeltüntetés időszakát megfelelően kihasználva állhasson át az új értékmérő használatára. Ezáltal a lakosság könnyebben fog tudni hozzászokni az új pénznemhez.

A kettős árfeltüntetés részleteit a gazdasági minisztérium áruk és szolgáltatások árainak kettős árfeltüntetési időszak alatti feltüntetéséről szóló, 2014. április 1-jei iránymutatása tartalmazza.

A kettős árfeltüntetést megelőző két hónap során 40 áru és szolgáltatás kiskereskedelmi átlagárának alakulását követik majd nyomon, illetve teszik közzé rendszeres időközönként. A kettős árfeltüntetés időszakának kezdetétől 2015 közepéig 100 különböző – a lakosság részvételével lefolytatott kampány keretében kiválasztott – áru és szolgáltatás kiskereskedelmi átlagárának alakulását fogják nyomon követni, illetve a vonatkozó statisztikai adatokat rendszeresen közzétenni a hivatalos statisztikákat tartalmazó honlapon. A vizsgálatba bevont szolgáltatások között olyan szolgáltatások fognak szerepelni – például fodrászatok, éttermek, kávézók, autószerelő műhelyek –, amelyek esetében a korábbi átállások tapasztalatai alapján a leginkább valószínű, hogy az átállás kapcsán áremelkedési hatás lép fel. Mivel a litván állampolgárok az euróbevezetéssel összefüggő áremelkedést tekintik az aggodalomra okot adó egyik fő tényezőnek, kulcsfontosságú, hogy az „€-napot” követő árváltozások adatait már 2015. január elejétől nyilvánosságra hozzák.

A litván gazdasági minisztérium kidolgozta az euróbevezetés bevált üzleti gyakorlatáról szóló megállapodást. A korábbi átállások során sikeresen alkalmazott önkéntes kezdeményezések mintájára, a megállapodást aláíró vállalkozások (például kiskereskedők, pénzügyi intézmények, webáruházak) mindenekelőtt arra vonatkozóan vállalnak kötelezettséget, hogy az euróbevezetést nem használják fel ürügyként az áruk és szolgáltatások árainak emeléséhez, illetve hogy a hivatalos átváltási árfolyamot és kerekítési szabályokat fogják alkalmazni amellett, hogy az árakat mindkét pénznemben (vagyis litasban és euróban is) egyértelmű és közérthető módon feltüntetik, a fogyasztókat pedig nem tévesztik meg. A megállapodáshoz csatlakozók egy különleges, részvételüket tanúsító logó használatára jogosultak.

A megállapodáshoz való csatlakozásról szóló felhívást 2014. május 1-jén tették közzé. A tervek szerint a kampány 2014. augusztus 1-jén fog indulni, azaz még azelőtt, hogy a kettős árfeltüntetés időszaka kezdetét venné. A litván hatóságok a lehető legszélesebb körű részvételt kívánják elérni. 2014 áprilisában és májusában Litvánia különböző régióiban 100 szeminárium megtartására került sor, melyek alkalmával a vállalkozásokat, a véleményformálókat és a lakosságot tájékoztatták a kampányról. A tervek szerint a vállalkozásokat a közösségi vezetők bevonásával helyi szinten is megszólítják. A litván hatóságok azt tervezik, hogy az ország valamennyi településén tartanak majd szemináriumokat. A kampány indítását további kommunikációs eszközök – például videoklipek, szalaghirdetések, szórólapok, iskolás gyerekeknek és településeknek szóló projektek, az „Euróbusz” stb. – alkalmazása fogja kiegészíteni. A vállalkozásokkal történő személyes kapcsolatfelvétel céljából a helyi hatóságokat önkéntesek, például nem kormányzati szervezetek és diákok bevonására kell bíztatni. A megállapodásbeli részvételt illetően ajánlott kiemelt figyelmet fordítani a szolgáltatók csatlakozására, minthogy a korábbi átállások tapasztalatai alapján e szereplők hajlamosak leginkább arra, hogy az átállás kapcsán árat emeljenek. Az inflációról kialakuló összkép szempontjából meghatározó jelentőséggel bír e szereplők közelsége a fogyasztókhoz.

Az árfeltüntetésre és átváltásra vonatkozó követelményeknek (mint például a kerekítési szabályoknak) való megfelelés nyomon követését, valamint a megállapodás megfelelő végrehajtását több intézmény – többek között az állami élelmiszerügyi és állat-egészségügyi szolgálat és a nem élelmiszer jellegű termékekért felelős állami felügyelőség – közreműködésével a fogyasztói jogok védelméért felelős állami hatóság fogja koordinálni. Az értékesítési pontokon mintegy 330 ellenőr fog szigorított ellenőrzéseket végezni. A jogsértések (természetes személy által első alkalommal elkövetett jogsértés esetén) figyelmeztetéssel vagy (természetes személyek által elkövetett ismétlődő jogsértés, illetve jogi személyek által elkövetett jogsértés esetén) bírsággal szankcionálhatók. A megállapodást nem megfelelő módon alkalmazók elveszítik a logó használatára való jogosultságukat. Indokolatlan áremelés, vagy az euróbevezetéssel összefüggő egyéb visszaélés esetén „fekete listára” kerülnek, amely a nyilvánosság számára az euróátállással kapcsolatos honlapon (http://www.euro.lt/) lesz hozzáférhető.

A lakosságot arra fogják biztatni, hogy ellenőrizzék a litasban és euróban megadott árak feltüntetésének helyességét, illetve hogy az átváltást ténylegesen az Európai Unió Tanácsa által 2014. július 23-án meghatározott hivatalos átváltási árfolyam alapján végezték-e el. A fogyasztók telefonon jelezhetik vagy e-mailen keresztül nyújthatják be majd panaszaikat. Az árváltozásokkal kapcsolatos téves lakossági megítélés kialakulásának elkerülése érdekében, illetve elrettentési szándékkal, a feltárt szabálytalanságokat gyorsan kell kezelni. Az ellenőrök által észlelt, valamint a fogyasztók által jelzett gyanús áremelkedéseket megfelelően ki kell vizsgálni, és a lehető leggyorsabban – lehetőleg 48 órán belül – meg kell hozni a korrekciós intézkedéseket.

Jóllehet komoly előrelépés történt a visszaélések, illetve az árak alakulásával kapcsolatos téves lakossági benyomások megelőzését szolgáló megbízható mechanizmusok kialakítása tekintetében, e téren további erőfeszítésekre van szükség. Az „€-nap” utáni árváltozások adatait már 2015. január elejétől közzé kell tenni. A litván hatóságoknak minden erőfeszítést meg kell tenniük annak érdekében, hogy az euróbevezetés bevált üzleti gyakorlatáról szóló megállapodáshoz a lehető legtöbben csatlakozzanak. A tervezett decentralizált megközelítés kiegészítéseként önkénteseket, például nem kormányzati szervezeteket és diákokat is be kell vonni, akik személyesen vehetik fel a kapcsolatot a vállalkozásokkal. A megállapodásbeli részvételt illetően ajánlott, hogy különös figyelmet fordítsanak azon szolgáltatók csatlakozására, amelyek a leginkább hajlamosak az átállás során árat emelni (vagyis olyan fogyasztóközeli vállalkozásokra, mint például a fodrászatok, éttermek, kávézók és autószerelő műhelyek). Az árfeltüntetésre és az átváltásra (például kerekítésre) vonatkozó szabályokat megsértő, vagy a bevált üzleti gyakorlatról szóló megállapodást nem megfelelően végrehajtó vállalkozásokkal szembeni korrekciós intézkedéseket azonnal meg kell hozni, méghozzá úgy, hogy legfeljebb 48 órán belül a végleges döntés is megszülessen.

2.4.Átállási előkészületek a vidéki területeken és a vállalkozások előkészületei

Balti – észt és lett – szomszédjaihoz hasonlóan Lettország átlagos népsűrűsége is nagyon alacsony az EU átlagához képest. Az ország 10 megyére és 60 önkormányzatra tagolódik. Tekintettel a litvánok készpénzfizetési preferenciájára, a zökkenőmentes átállás szempontjából különösen a vidéki területek átállási folyamatainak körültekintő megtervezése és előkészítése kulcsfontosságú. A litas euróra történő átváltására, illetve a régi fizetőeszköz forgalomból való kivonására szolgáló létesítményeket mindenütt biztosítani kell. Mindezen tényezőket figyelembe véve, a helyi szintű folyamatok nyomon követésének megkönnyítésére a litván hatóságok ellenőrző listát állítottak össze az euróátálláshoz szükséges intézkedésekről. Az ellenőrző listát az egyes települések kapcsolattartó pontjait tartalmazó jegyzék fogja kiegészíteni. Az ellenőrző listára felvett intézkedések végrehajtását a tervek szerint rendszeresen és strukturált módon nyomon fogják követni. A távoli területeken a médián és az interneten kívül gyakran a helyi hatóságok működnek majd egyedüli információforrásként. Erre megfelelően fel kell készíteni őket.